Muutettu ehdotus: EUROOPAN PARLAMENTIN JA NEUVOSTON DIREKTIIVI YLEISÖN OSALLISTUMISESTA TIETTYJEN YMPÄRISTÖÄ KOSKEVIEN SUUNNITELMIEN JA OHJELMIEN LAATIMISEEN SEKÄ NEUVOSTON DIREKTIIVIEN 85/337/ETY JA 96/61/EY MUUTTAMISESTA (komission EY:n perustamissopimuksen 250 (2) artiklan nojalla esittämä)

1 TAUSTA

Ehdotus toimitettiin Euroopan parlamentille ja neuvostolle (asiakirja KOM(2000) 839 lopull. - 2000/0331 (COD)) perustamissopimuksen 175 artiklan 1 kohdan mukaisesti: // 18. tammikuuta 2001.

Talous- ja sosiaalikomitean lausunto: // 30. toukokuuta 2001.

Alueiden komitean lausunto: // 14. kesäkuuta 2001.

Euroopan parlamentin ensimmäisen käsittelyn lausunto: // 23. lokakuuta 2001.

2 Komission ehdotuksen tarkoitus

Ehdotuksen tarkoituksena on myötävaikuttaa tiedon saannista, kansalaisten osallistumisoikeudesta päätöksentekoon sekä muutoksenhaku- ja vireillepano-oikeudesta ympäristöasioissa tehdystä Yhdistyneiden kansakuntien Euroopan talouskomission yleissopimuksesta, jäljempänä 'Århusin yleissopimus', johtuvien velvollisuuksien täyttämiseen. Siinä säädetään perusmenettelyistä, joiden mukaisesti yleisö osallistuu tiettyjen ympäristöalan suunnitelmien ja ohjelmien laatimiseen. Ympäristön kannalta merkittävien hankkeiden osalta ehdotuksella muutetaan tiettyjen julkisten ja yksityisten hankkeiden ympäristövaikutusten arvioinnista annettua neuvoston direktiiviä 85/337/ETY ("YVA-direktiivi") sekä ympäristön pilaantumisen ehkäisemisen ja vähentämisen yhtenäistämiseksi annettua neuvoston direktiiviä 96/61/EY ("IPPC-direktiivi") ja säädetään yleisön osallistumisesta sekä muutoksenhaku- ja vireillepano-oikeudesta Århusin yleissopimuksen mukaisesti.

3 Komission lausunto parlamentin tarkistuksista

3.1 Komission hyväksymät tarkistukset

Komissio hyväksyy tarkistuksen 13 (ehdotuksen 2 artiklan 1 kohta), jolla korvataan direktiivin 85/337/ETY ("YVA-direktiivi") 1 artiklan 4 kohta ja joka koskee maanpuolustusta palvelevien hankkeiden sulkemista YVA-menettelyn ulkopuolelle, josta jäsenvaltiot päättävät tapauskohtaisesti. Lisäksi tähän kohtaan liittyvät muut muutokset.

3.2 Tarkistukset, jotka komissio hyväksyy osittain tai periaatteessa

Komissio hyväksyy periaatteessa osittain tarkistuksen 2, jolla korvataan ilmaisu "ihmisten terveyteen ja hyvinvointiin" johdanto-osan 2 kappaleessa. Tämä ei aiheuta muutosta suomenkieliseen toisintoon. Sanamuoto on perustamissopimuksen 174 artiklan ja muussa ympäristölainsäädännössä käytetyn sanamuodon mukainen.

Komissio hyväksyy tarkistuksen 4 periaatteen sillä ehdolla, että ehdotettu teksti lisätään johdanto-osan 3 kappaleen loppuun seuraavasti: "... joilla voi olla merkitystä päätöksenteossa; siten lisätään päätöksenteon vastuullisuutta ja avoimuutta sekä yleisön tietoisuutta ympäristökysymyksistä ja sen tukea tehdyille päätöksille." Komissio haluaa säilyttää ilmaisun "yleisön tietoisuutta ympäristökysymyksistä", joka mainitaan erityisesti Århusin yleissopimuksessa.

Tarkistus 5 voidaan hyväksyä periaatteessa, jos se muotoillaan uudelleen seuraavasti: "Århusin yleissopimuksen tavoitteisiin kuuluu sen takaaminen, että yleisö voi osallistua päätöksentekoon ympäristöasioissa, jotta suojellaan yleisön oikeutta elää ihmisten terveyden ja hyvinvoinnin kannalta riittävän laadukkaassa ympäristössä". Ensimmäinen osa kuvastaa asianmukaisesti Århusin yleissopimuksen 1 artiklassa mainittua tähän asiaan liittyvää tavoitetta ja toinen on nykyterminologian mukainen.

Komissio hyväksyy osittain tarkistukset 9, 10 ja 33 (yhteinen äänestys), jotka kaikki liittyvät ehdotuksen 1 artiklaan. Se hyväksyy periaatteessa sähköisiin viestimiin kohdistuvan viittauksen lisäämisen 2 kohdan a alakohtaan seuraavasti: "yleisölle tiedotetaan joko julkisilla ilmoituksilla tai sähköisen viestinnän keinoin tai muilla asianmukaisilla tavoilla...". Sanalla "tai" viitataan siihen, että sähköinen viestintä mainitaan esimerkkinä. Komissio hyväksyy myös sen, että a alakohdan loppuun lisätään seuraava teksti: "..., muun muassa tiedot oikeudesta osallistua päätöksentekoon ja toimivaltaisesta viranomaisesta, jolle huomautukset tai kysymykset voidaan esittää". Komissio hyväksyy myös periaatteessa, että teksti mukautetaan 1 artiklan 2 kohdan b alakohdassa enemmän Århusin yleissopimuksen tekstin mukaiseksi. Hyväksyttävä muotoilu on seuraava: "b) yleisöllä on oikeus ilmaista huomionsa ja kantansa, kun kaikki vaihtoehdot ovat vielä avoimia, ennen kuin suunnitelmista ja ohjelmista päätetään". Komissio hyväksyy periaatteessa sen osan tarkistuksesta, joka koskee tietojen toimittamista yleisön osallistumisen tuloksista. Johdonmukaisuuden ja käytännöllisyyden vuoksi maininta tästä velvollisuudesta lisätään 1 artiklan 2 kohtaan. Uusi d alakohta kuuluu seuraavasti: "toimivaltaisen viranomaisen on toteutettava kohtuullisia toimia tiedottaakseen yleisölle tehdyistä päätöksistä sekä niiden syistä ja perusteluista".

Komissio hyväksyy osan tarkistuksesta 14. Se ei hyväksy b alakohdassa viittausta "käytännön ohjeisiin, jotka koskevat muutoksenhakumenettelyä". Muuten tarkistus hyväksytään sillä edellytyksellä, että se muotoillaan uudelleen seuraavasti: "asetettava a alakohdassa tarkoitetulla tavalla kootut tiedot, vapauttamispäätöstä koskevat tiedot ja sen perustelut sen yleisöryhmän saataville, jota asia koskee." Viittaus "siihen yleisöryhmään, jota asia koskee" ja uudelleenmuotoilu ovat ehdotuksen muissa osissa ja YVA-direktiivissä käytetyn lähestymistavan mukaisia. Komissio hyväksyy sen, että yleisölle annetaan yleistä tietoa oikeudellisista muutoksenhakumenettelyistä, mutta tämä ei ole oikea paikka tällaiseen tiedotukseen viittaamiselle tämän artiklan osittaisen luonteen takia.

Komissio hyväksyy osittain tarkistukset 34, 15 ja 16 (yhteinen äänestys), jotka kaikki liittyvät ehdotuksen 2 artiklan 2 kohtaan (jolla muutetaan YVA-direktiivin 6 artikla). Kuten tarkistusten 9, 10 ja 33 yhteydessä komissio hyväksyy periaatteessa sähköisiin viestimiin kohdistuvan viittauksen lisäämisen 3 kohtaan seuraavasti: "yleisölle tiedotetaan joko julkisilla ilmoituksilla tai sähköisen viestinnän keinoin tai muilla asianmukaisilla tavoilla...". Mitä tulee 6 artiklan 4 kohdassa olevaan lisäykseen "mitään vaihtoehtoja rajaamatta", komissio hyväksyy muotoilun "kun kaikki vaihtoehdot ovat vielä avoimia", joka on Århusin yleissopimuksen mukainen. Komissio hyväksyy myös 6 artiklan 5 kohdan toisen virkkeen uuden muotoilun.

Ehdotuksen 2 artiklan 4 kohtaan liittyvät tarkistukset 20 ja 21 (yhteinen äänestys) voidaan hyväksyä osittain. Komissio hyväksyy periaatteessa, että yleisölle toimitettaviin tietoihin sisältyy myös "käytännön ohjeet 10 a artiklan mukaista muutoksenhakumenettelyä varten". Komissio katsoo kuitenkin, että tämä velvollisuus olisi muotoiltava yleisemmällä tavalla Århusin yleissopimuksen vastaavan säännöksen mukaisesti. Komissio hyväksyy, että YVA-direktiivin 10 a artiklan loppuun lisätään seuraava teksti (2 artiklan 5 kohta): "Tämän artiklan säännösten tehostamiseksi jäsenvaltioiden on varmistettava, että yleisölle annetaan tietoa oikeudesta käyttää hallinnollisia ja oikeudellisia muutoksenhakumenettelyjä".

Tarkistus 31/rev, joka koskee YVA-direktiivin uutta 10 a artiklaa muutoksenhaku- ja vireillepano-oikeudesta, voidaan hyväksyä osittain. Voidaan lisätä määrite "riippumaton ja puolueeton", joka koskee ensimmäisessä virkkeessä mainittua "lakisääteistä elintä". Sama koskee IPPC-direktiivin uutta 15 a artiklaa koskevia tarkistuksia 32/rev/23 (yhteinen äänestys).

Tarkistus 35 voidaan hyväksyä osittaín. Komissio hyväksyy periaatteessa, että lisätään viittaus yleisölle kohdistettuun oikeudellista muutoksenhakua koskevaan tiedottamiseen. Komissio katsoo kuitenkin, että tämä viittaus on parempi sijoittaa, kuten tarkistuksen 20 osalta, muutoksenhaku- ja vireillepano-oikeutta koskevan 15 a artiklan loppuun seuraavasti: "Tämän artiklan säännösten tehostamiseksi jäsenvaltioiden on varmistettava, että yleisölle annetaan tietoa oikeudesta käyttää hallinnollisia ja oikeudellisia muutoksenhakumenettelyjä".

Tarkistuksesta 25 voidaan hyväksyä se osa, jossa oikaistaan, että viittaus tehdään 1 artiklaan eikä 3 artiklaan, kuten komission ehdotuksessa.

IPPC-direktiiviin 96/61/EY lisättävät liitettä V koskevat tarkistukset 27, 28 ja 29 (yhteinen äänestys) voidaan hyväksyä osittain. Komissio hyväksyy periaatteessa viittauksen sähköisiin viestimiin, mikäli viittaus aloitetaan sanalla "tai" sanan "ja" sijasta. Lisäksi voidaan hyväksyä 2, 3 ja 4 kohdan uudelleenmuotoilu.

3.3 Tarkistukset, joita komission ei hyväksy

Tarkistusta 1 ei hyväksytä. Termi "ihmisten terveys", jota komission ehdotuksessa käytetään yhteisön ympäristölainsäädännön tavoitteista puhuttaessa, on muualla käytetyn terminologian ja erityisesti perustamissopimuksen 174 artiklan mukaista. Mikään nykyisessä ehdotuksessa ei anna perusteita korvata sitä ilmaisulla "yksilöiden terveys ja kansanterveys".

Tarkistuksen 2 ensimmäistä osaa, ts. että korvattaisiin viittaus "yhteisön ympäristölainsäädäntöön" viittauksella "ympäristöä ja muita politiikan aloja koskeviin säädöksiin, suunnitelmiin ja ohjelmiin", ei hyväksytä. Sama koskee tarkistuksia 3 ja 8. Komissio ei myöskään hyväksy tähän liittyvää tarkistusta ehdotuksen asiasisältöön, ts. tarkistusta 26, jossa lisättäisiin liitteeseen I uusi alakohta, joka sisältää sellaiset suunnitelmat ja ohjelmat, joiden valmisteluun yleisö osallistuu ("g a) Muut yhteisön säädökset, suunnitelmat ja ohjelmat, joilla saattaa olla merkittävä vaikutus ympäristön tai ihmisten terveyden ja hyvinvoinnin kannalta ja joiden toteuttamisessa on otettava huomioon perustamissopimuksen 6 artikla"). Viittaus "muihin yhteisön säädöksiin" on epäselvä. Sen voidaan ymmärtää viittaavan yleisön osallistumiseen yhteisön lainsäädännön, suunnitelmien ja ohjelmien valmisteluun, johon tämä direktiiviehdotus ei olisi oikea oikeudellinen väline. Jos viittauksen ymmärretään tarkoittavan jäsenvaltioiden lainsäädäntöä, suunnitelmia ja ohjelmia, olisi tämä yleinen viittaus paljon laajempi kuin muut liitteessä I mainitut asiat. Tällaisen yleisen lausekkeen lisääminen tekisi todennäköisesti epäselväksi, mikä olisi sovellettava oikeudellinen väline, eikä komissio hyväksy sitä.

Komissio ei hyväksy tarkistusta 6. Sillä lisättäisiin johdanto-osaan kappale, jossa viitataan Århusin yleissopimuksen 8 artiklaan ja yleisön osallistumiseen täytäntöönpanosäännösten ja muiden yleisesti sovellettavien oikeudellisesti sitovien sääntöjen valmisteluun. Ehdotuksen artikloissa ei mainita tätä eikä myöskään parlamentin hyväksymissä tarkistuksissa.

Komissio ei hyväksy tarkistuksia 7 ja 30/rev, jotka koskevat suunnitelmiin, ohjelmiin ja politiikkoihin liittyvien oikeudellisten muutoksenhakumenettelyjen käyttömahdollisuutta. Muutoksenhaku- ja vireillepano-oikeutta asioissa, jotka koskevat yleisön osallistumista suunnitelmiin, ohjelmiin ja politiikkoihin, ei Århusin yleissopimuksen 9 artiklan 2 kohdassa nimenomaisesti edellytetä. Tiettyjen suunnitelmien ja ohjelmien ympäristövaikutusten arvioinnista annetussa direktiivissä 2001/42/EY ei myöskään säädetä tällaisesta muutoksenhaku- ja vireillepano-oikeudesta "suunnitelmia ja ohjelmia" koskevissa asioissa, ja sen hyväksyminen tässä ehdotuksessa loisi epäjohdonmukaisen tilanteen.

1 artiklaa koskevissa tarkistuksissa 9, 10 ja 33 (yhteinen äänestys) komissio ei hyväksy yleisön osallistumista politiikkojen valmisteluun. Tämä on Århusin yleissopimuksessa vain "parasta pyrkimystä" koskeva lauseke, eikä se sovi tähän direktiiviehdotukseen. Komissio ei myöskään hyväksy viittausta yleisön osallistumiseen suunnitelmien ja ohjelmien valmistelun ja uudelleentarkastelun "eri vaiheisiin". Sellaista muotoilua ei edellytetä nimenomaisesti Århusin yleissopimuksessa, ja tässä ehdotuksessa säädetään jo varhaisessa vaiheessa tapahtuvasta ja tosiasiallisesta osallistumisesta. Komissio ei hyväksy virkettä "Näihin menettelyihin voi kuulua muun muassa yleisölle tarjottava julkista päätöksentekoa koskeva koulutus tai koulutuksen rahoitus". Vaikka komissio katsoo, että ympäristöasioita koskeva, myös yleisön osallistumista koskeva koulutus on tärkeää ja mainitaan myös Århusin yleissopimuksessa, asian muotoilu ei sovi ehdotustekstiin. Jäsenvaltioiden määrättävissä olevat yleisön osallistumista koskevat yksityiskohtaiset menettelyt ovat tällaisen osallistumisen "käytännön yksityiskohtia".

2 artiklan 2 kohtaan tehdyissä tarkistuksissa 34, 15 ja 16 (yhteinen äänestys) komissio ei hyväksy sitä, että YVA-direktiivin 6 artiklan 3 kohdassa tarkoitettuun hankkeen toteuttamista koskevaan lupamenettelyyn tehtyä viittausta laajennetaan myös toteuttamisluvan tarkistukseen. Tällainen nimenomainen viittaus saattaisi johtaa tulkintaan, joka olisi ristiriidassa YVA-direktiivin 2 artiklan 1 kohdan kanssa, sillä siinä esitetään, että ympäristöarviointia edellyttävän olemassa olevan laitoksen muutokseen ei välttämättä tarvittaisi toteuttamislupaa. Komissio ei myöskään hyväksy sitä, että YVA-direktiivin 6 artiklan 4 kohdan loppuun lisättäisiin seuraava lause: "Yleisön kuuleminen on otettava asianmukaisella tavalla huomioon päätöksessä". YVA-direktiivin 8 artiklassa on jo tällainen ilmaisu. Myöskään 5 kohdan a alakohtaan ehdotettua muotoilua, joka koskee yleisön osallistumisen tuloksista tiedottamista yleisölle, ei voida hyväksyä. YVA-direktiivin 9 artiklan 1 kohta jo velvoittaa toimivaltaiset viranomaiset tiedottamaan yleisölle tehdystä päätöksestä ja sen perusteena olevista tärkeimmistä syistä ja perusteluista. Jos vaadittaisiin enemmän, se aiheuttaisi tarpeettoman hallinnollisen taakan ja muodostaisi jopa esteen yleisön osallistumiselle.

Tarkistuksissa 20 ja 21 (yhteinen äänestys), komissio ei hyväksy sitä osaa, jolla lisätään, että tiedot on saatettava sen yleisöryhmän saataville, jota asia koskee, "asianmukaisella tavalla" kyseisen jäsenvaltion alueella ja kielellä. Toissijaisuusperiaatteen mukaisesti tässä ehdotuksessa ei käsitellä tällaisia menettelyihin liittyviä yksityiskohtia. "Asianmukaisella tavalla" on turha, kun jo käytetään ilmaisua "on saatettava (yleisön) saataville". Sama koskee tarkistusta 24, jota ei hyväksytä kokonaan.

Muutoksenhaku- ja vireillepano-oikeutta (YVA-direktiivin 10 a artikla ja IPPC-direktiivin 15 a artikla) koskevien tarkistusten 31/rev ja 32/rev/23 suhteen komissio ei hyväksy mitään muuta lisäystä kuin "riippumattomassa ja puolueettomassa" (ks. edellä). Muilta osin muutettu artikla heijastaisi vain osittain Århusin yleissopimuksen 9 artiklan 2 kohdan sanamuotoa. Komissio hyväksyy vain sellaisen muotoilun, jossa toistetaan Århusin yleissopimuksen sanamuoto viitattaessa ilmaisuihin "joita asia riittävässä määrin koskee" ja valtiosta riippumattomien järjestöjen "oikeuksien heikkeneminen". Lisäksi viimeisen alakohdan ("Kyseisen menettelyn on oltava nopea ja joko maksuton tai edullinen.") on jäätävä ennalleen. Ilmaisu "joko maksuton tai edullinen" noudattaa Århusin yleissopimuksen sanamuotoa.

Komissio ei hyväksy tarkistuksen 35 sitä osaa, jossa päätöksentekomenettelyyn otetaan "eri vaiheita". Siitä ei määrätä nimenomaisesti Århusin yleissopimuksessa eikä se vastaa IPPC-direktiivin lupamenettelyä. Lisäksi tässä ei voida hyväksyä ehdotettua alakohtaa 4 a, joka koskisi "kohtuullisten toimien toteuttamista yleisölle vastaamiseksi". IPPC-direktiivin 15 artiklan 5 kohdan b alakohdan ehdotettu sanamuoto jo ilmaisee, että tehty päätös perusteluineen on saatettava yleisön saataville. Kuten YVA-direktiivin yhteydessä, suuremmat vaatimukset aiheuttaisivat tarpeettoman hallinnollisen taakan ja saattaisivat muodostaa jopa esteen yleisön osallistumiselle.

Tarkistuksessa 25 komissio ei hyväksy viittauksen lisäämistä "politiikkoihin", koska liitteessä I luetellaan ainoastaan suunnitelmia ja ohjelmia (ks. myös edellä mainittu tarkistus 26, jota ei hyväksytä).

IPPC-direktiivin liitteeseen V liittyvissä tarkistuksissa 27, 28 ja 29 (yhteinen) komissio ei hyväksy yleisön osallistumista lupien tarkistamiseen. Tällainen tarkistaminen on monissa tapauksissa sisäinen hallinnollinen toimi. Siinä määrin kuin yleisön osallistuminen voi johtaa luvan muutoksiin, komission ehdotuksessa säädetään yleisön osallistumisesta lupien päivittämiseen.

4 Muutettu ehdotus

Komissio muuttaa ehdotustaan edellä selostetulla tavalla perustamissopimuksen 250 artiklan 2 kohdan mukaisesti.